


PREDKLADACIA SPRÁVA
Ministerstvo zahraničných vecí a európskych záležitostí Slovenskej republiky predkladá 
na základe Plánu legislatívnych úloh vlády na rok 2025 návrh zákona o zahraničnej službe a o zmene a doplnení niektorých zákonov (ďalej len ,,návrh zákona“). 
Hlavným cieľom návrhu zákona je nová systematická úprava zahraničnej služby, zvýšenie efektívnosti výkonu diplomatických a konzulárnych funkcií vrátane poskytovania konzulárnej ochrany, stabilizácia zahraničnej služby a zvýšenie jej atraktivity, úprava postavenia zamestnancov, ktorí vykonávajú zahraničnú službu pri výkone práce vo verejnom záujme, jasnejšie pravidlá evakuácie a zavedenie stabilizačných benefitov. 
Návrh zákona upravuje princípy vykonávania zahraničnej služby, postavenie, zriaďovanie 
a zrušovanie zastupiteľských úradov Slovenskej republiky v zahraničí a ich činnosť, pôsobnosť Ministerstva zahraničných vecí a európskych záležitostí Slovenskej republiky (ďalej len „ministerstvo“) k cudzím zastupiteľským úradom, vykonávanie konzulárnych funkcií, práva 
a povinnosti zamestnancov v zahraničnej službe, niektoré osobitosti vykonávania štátnej služby v služobnom úrade alebo práce vo verejnom záujme u zamestnávateľa, ktorým je ministerstvo, diplomatické hodnosti a ďalšie náležitosti vykonávania zahraničnej služby.
Návrh zákona reflektuje medzinárodné udalosti posledných rokov, keď muselo ministerstvo reagovať na nové výzvy a v súvislosti s tým precizuje právnu úpravu niektorých inštitútov, napríklad evakuácie.
Navrhuje sa tiež zavedenie benefitov, ktoré by zvýšili atraktivitu zahraničnej služby, a to doplnková dovolenka v trvaní jedného týždňa pre zamestnancov v zahraničnej službe, ktorí ju vykonávajú v krízovej oblasti alebo v štáte so sťaženými životnými podmienkami, príplatok k materskému, príplatok k náhrade príjmu a príplatok k nemocenskému, príplatok k ošetrovnému, voľno v trvaní dvoch týždňov po skončení dočasného vyslania alebo vyslania v krízovej oblasti a zavedenie služobného, resp. pracovného voľna pred dočasným vyslaním, resp. vyslaním a po ňom, zakaždým v trvaní štyroch dní.
Zároveň sa navrhuje novela zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov, ktorou sa navrhuje presunúť do zákona o zahraničnej služby časť právnej úpravy, ktorá sa týka výlučne zamestnancov ministerstva 
v zahraničnej službe, a preto je z hľadiska systematiky právnej úpravy vhodnejšie, aby bola upravená v zákone o zahraničnej službe. Návrh zákona je v súlade s Európskou chartou miestnej samosprávy.
Návrh zákona bol predmetom riadneho pripomienkového konania a na rokovanie Legislatívnej rady vlády Slovenskej republiky sa predkladá bez rozporov.





